Până la evenimentele din decembrie 1989, pe acel loc s-a aflat statuia monumentală Dr. Petru Groza. În 3 martie 1990, macaragiul Gheorghe Gavrilescu a venit din proprie inițiativă în Piața Scînteii, cu automacaraua pe care o avea în primire, și a dat jos de pe soclu statuia de șapte metri din bronz a lui Vladimir Ilici Lenin, apoi a dat jos și statuia lui Petru Groza, din fața Facultății de Medicină "Carol Davila". Ambele statui au fost duse în parcul de lângă Palatul Mogoșoaia, unde zac și acum. Macaragiul Gheorghe Gavrilescu, care fusese una din victimele represiunilor în urma revoltei de la Brașov din 1987, s-a sinucis patru ani mai târziu, pe 22 februarie 1994, spânzurându-se datorită neîncrederii în noile structuri ale statului și dezamăgirii provocate de clasa politică românească.